Maatietopalvelu

Kyselyvastaus

**Asiakirjan tunnus:** KT957

**Päivämäärä**: 4.12.2024

**Julkisuus:** Julkinen

**Syyria / Syyrian armeijan 3. divisioonan 21. prikaatin toiminta vuosina 2011–2012**

**Syria / Actions of Syrian army’s 3rd division’s 21st brigade in 2011–2012**

Kysymykset

1.Millaisessa toiminnassa Syyrian armeijan 3. divisioonan 21. prikaatti on ollut mukana vuosina 2011–2012?   
2.Löytyykö tietoja siitä, että 21. prikaatin jäsenet olisivat olleet osallisena oikeudenloukkauksiin vuosina 2011–2012?  
3. Löytyykö tietoa varusmiehistä, jotka suorittivat asepalvelustaan 21. prikaatissa vuosina 2011–2012?

Questions

1. What kind of action has the Syrian army’s 3rd division’s 21st brigade been involved in in 2011–2012?   
2. Have members of the 21st brigade been involved in rights violations in 2011–2012?  
3. Is there information regarding conscripts who served in the 21st brigade in 2011–2012?

# Millaisessa toiminnassa Syyrian armeijan 3. divisioonan 21. prikaatti on ollut mukana vuosina 2011–2012?

Gregory Watersin vuonna 2019 Middle East Instituten sivuilla julkaistu raportti käsittelee Syyrian armeijassa tapahtuneita muutoksia Syyrian sisällissodan aikana. Raportin mukaan 21. mekanisoitu prikaati kuuluu 3. panssaridivisioonaan. Kaikki muut divisioonaan kuuluneet yksiköt paitsi 47. panssarirykmentti toimivat Damaskoksessa sodan alkuvaiheessa.[[1]](#footnote-1) Institute for the Study of War -tutkimusinstituutin tutkijan Joseph Hollidayn vuonna 2013 julkaistun raportin mukaan suurin osa Syyrian armeijan konventionaalisista prikaateista (joukoista, jotka eivät ole erikoisjoukkoja) pysyivät sodan alkuvaiheessa vuonna 2011 tukikohtiensa lähellä. Yksittäisiä divisiooniin kuuluneita prikaateja kuitenkin sijoitettiin tukikohtien ulkopuolelle, mutta niitä ei sijoitettu kokonaisessa vahvuudessaan tukikohtien ulkopuolisiin sotilasoperaatioihin.[[2]](#footnote-2) Hollidayn mukaan Syyrian hallinto hyödyntää sen määrittelemiin tehtäviin organisoituja ”manooveriyksikköjä”, eli se siirtää sotilasyksikköjä pois niiden tavanomaisista joukko-osastoista. Holliday arvioi, että Syyrian hallinto organisoi joukkoja tällä tavoin taatakseen niiden uskollisuuden sekoittamalla tiettävästi uskollisia joukko-osastoja konventionaalisista joukko-osastoista siirrettyjen yksiköiden kanssa.[[3]](#footnote-3) Holliday arvioi Syyrian hallinnon hyödyntäneen kapinan vastaisissa operaatioissa konfliktin alkuvaiheessa vuosina 2011–2012 ainoastaan kolmannesta asevoimiensa doktrinaalisesta voimasta.[[4]](#footnote-4) Hollidayn mukaan Assadin hallinto käytti sodan alkuvaiheissa vuosina 2011–2012 kaikkia konventionaalisia divisioonia kapinan vastaisessa kampanjassa, mutta sijoitti niistä ainoastaan pieniä ja luotettuja joukko-osastoja sotilasoperaatioihin. Vuoden 2012 alussa hallinto lähetti 4. panssaridivisoonan ottamaan haltuun opposition valtaamaa Damaskoksen Zabadanin kaupunginosaa, sen mukana lähetettiin joukko-osastoja 3., 7. ja 10. divisioonista. Hollidayn mukaan näistä divisioonista sijoitetut joukko-osastot olivat pieniä komppanian kokoisia yksikköjä.[[5]](#footnote-5)

Syyrian armeijan sijoitettavien joukkojen määrää arvioivan graafin mukaan 3. divisioonaan kuuluneesta 21. mekanisoidusta prikaatista 0% oltiin sijoitettu tukikohdan ulkopuolelle sotilasoperaatioihin.[[6]](#footnote-6) Hollidayn helmikuussa 2013 julkaistussa raportissa on kartta, jossa 3. divisioona on merkattu Damaskoksen eteläpuolella sijaitsevalle Daraan johtavalle tielle.[[7]](#footnote-7)

Youtube -videopalvelussa 3.4.2012 أرشيف الثوره السوريه (Arshif al-thaura al-suria)-käyttäjätilin (suom. ”*Syyrian vallankumouksen arkistot*”) palveluun lataamassa videossa joukko Syyrian asevoimien sotilaita ilmoittaa loikkaavansa opposition joukkoihin Idlibin läänissä sijaitsevassa Jabal Zawiyassa. Videolla kohdassa 0:31 Muhammad -nimellä esiintyvä sotilas ilmoittaa olevansa 21. prikaatin kolmannesta joukkueesta.[[8]](#footnote-8)

# Löytyykö tietoja siitä, että prikaatin jäsenet olisivat olleet osallisena oikeudenloukkauksiin vuosina 2011–2012?

Saatavilla olevista lähteistä ei löydy tietoja Syyrian armeijan 3. divisioonan 21. prikaatin osallisuudesta oikeudenloukkauksiin vuosina 2011–2012.

# Löytyykö tietoa varusmiehistä, jotka suorittivat asepalvelustaan 21. prikaatissa vuosina 2011–2012?

Saatavilla olevista lähteistä ei löytynyt tietoja 21. prikaatin varusmiehistä vuosina 2011–2012. Hollidayn maaliskuussa 2013 julkaistussa raportissa kerrottiin kuitenkin varusmiehistä, joita ei oltu sijoitettu varuskuntien ulkopuolisiin sotilasoperaatioihin. Al-Assadin hallinto marginalisoi kaksi kolmannesta Syyrian armeijasta prosessissa, jossa se sijoitti uskollisia joukkojaan sotilasoperaatioihin. Sunnilaiset varusmiehet ja epäluotetut upseerit edustivat regiimille uhkaa. Raportissa arvioidaan, että vaikka tämän enemmistön olinpaikkaa ja tarkkaa määrää on vaikea sanoa, loikkaukset ja vangitsemiset antavat osviittaa sille mitä näille joukoille tapahtui. Loikkareita oli noin 20–30 prosenttia noin 300 000 vahvuisista Syyrian asevoimista. Huhtikuussa 2012 johtava loikkari Mustafa Sheikh arvioi loikkareiden määrän olleen noin 50 000 ja toinen kapinallislähde kertoi sen olleen noin 90 000. Heinäkuussa 2012 lähde Syyrian ilmavoimien tiedustelusta kertoi hallinnon arvioiden mukaan loikkareiden määrän olleen 100 000 henkilöä ja Turkin tiedustelupalvelu arvioi loikkareita olleen 60 000 henkilöä. Useat muut syyrialaiset sotilaat olisivat loikanneet jos heillä olisi ollut mahdollisuus, mutta hallinnon eliittijoukot ja turvallisuusapparaatin jäsenet ovat ampuneet tai vanginneet monia sotilaita jotka eivät ole suostuneet noudattamaan käskyjä tai ovat yrittäneet loikata. Useita sotilaita pidettiin tukikohdissa sijaitsevissa pidätyskeskuksissa ja osa on lähetetty valtion vankiloihin. Vuoden 2012 lopussa yli 1500 sunniupseeria joita epäiltiin todennäköisiksi loikkareiksi oltiin vangittu.[[9]](#footnote-9) Reutersin 12.7.2012 julkaisemassa artikkelissa kerrotaan Syyrian armeijassa taistelleesta Abdelilah Farzat -nimisestä upseerista, joka halusi loikata, mutta hänen asevelvollisuutta suorittavaa poikaansa pidettiin armeijan leirillä muiden armeijan henkilöstön sukulaisten kanssa, jonka tarkoitus oli estää loikkauksia.[[10]](#footnote-10)

Hollidayn raportin mukaan Syyrian armeijasta loikanneet olivat kertoneet, että kymmeniätuhansia varusmiehiä oltiin pidetty kasarmien sisällä vuoden 2012 alusta saakka. Raporttiin haastatellun opposition edustajan mukaan varusmiehiä pidettiin kasarmien sisällä turvallisuusuhkiin vedoten ja asevoimien ollessa korkeassa hälytystilassa ja kun asevoimat oltiin asetettu korkeaan hälytystilaan. Hänen mukaansa asevoimat olivat olleet korkeassa hälytystilassa puolitoista vuotta. Ainoastaan luotetut ryhmät kutsutaan taisteluun, joten loput joukoista jätettiin kasarmeille. Hän kertoi armeijassa toimineen yhä vuonna 2012 useita sunnitaustaisia upseereja, mutta heidän lähettämistään taisteluun välteltiin siinä pelossa, että he voisivat loikata vihollisen puolelle.[[11]](#footnote-11)

## Lähteet

Arshif at-thaura as-suria 3.4.2012. 2012-1-5 انشاق نوعى في جبل الزاوية لمجموعة البطال (suom: ”*Sankareiden joukko ilmoittaa loikkauksesta Jabl Nawiyassa*”) [video avautuu Youtube -palvelussa]. <https://www.youtube.com/watch?v=O17GI6TdDhc> (Käyty: 25.11.2024).

Holliday, Joseph

3/2013. *The Assad Regime: From Counterinsurgency to Civil War*. Institute for the Study of War. <https://www.understandingwar.org/sites/default/files/TheAssadRegime-web.pdf> (Käyty: 21.11.2024).

2/2013. *The Syrian Army Doctrinal Order of Battle*. Institute for the Study of War. <https://www.understandingwar.org/sites/default/files/SyrianArmy-DocOOB.pdf> (Käyty: 20.11.2024).

Reuters 12.7.2012. *Psychologically battered, Syrian soldiers abandon Assad*. <https://www.reuters.com/article/world/psychologically-battered-syrian-soldiers-abandon-assad-idUSBRE86B0NI/> (Käyty: 4.12.2024).

Waters, Gregory 2019. *The Lion and The Eagle: The Syrian Arab Army’s Destruction and Rebirth*. Middle East Institute. <https://www.mei.edu/publications/lion-and-eagle-syrian-arab-armys-destruction-and-rebirth#pt10> (Käyty: 20.11.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Waters, Gregory 2019. [↑](#footnote-ref-1)
2. Holliday, Joseph 3/2013, s. 26. [↑](#footnote-ref-2)
3. Holliday, Joseph 3/2013, s. 13. [↑](#footnote-ref-3)
4. Holliday, Joseph 3/2013, s. 15. [↑](#footnote-ref-4)
5. Holliday, Joseph 3/2013, s. 14. [↑](#footnote-ref-5)
6. Holliday, Joseph 3/2013, s. 27. [↑](#footnote-ref-6)
7. Holliday, Joseph 2/2013, s. 11. [↑](#footnote-ref-7)
8. Arshif at-thaura as-suria 3.4.2012. [↑](#footnote-ref-8)
9. Holliday, Joseph 3/2013, s. 27. [↑](#footnote-ref-9)
10. Reuters 12.7.2012. [↑](#footnote-ref-10)
11. Holliday, Joseph 3/2013, s. 27–28. [↑](#footnote-ref-11)